Document ID: 32009D0616

KOMISIJAS LĒMUMS
(2009. gada 17. augusts)
par naftas eļļas CAS 92062-35-6 neiekļaušanu Padomes Direktīvas 91/414/EEK I pielikumā un tādu augu aizsardzības līdzekļu atļauju atsaukšanu, kuros ir minētā viela
(izziņots ar dokumenta numuru C(2009) 6303)
(Dokuments attiecas uz EEZ)
(2009/616/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 8. panta 2. punkta ceturto daļu,
tā kā:
(1)
Direktīvas 91/414/EEK 8. panta 2. punktā noteikts, ka 12 gadu laikā pēc minētās direktīvas izziņošanas dalībvalsts var atļaut tādu augu aizsardzības līdzekļu laišanu tirgū, kuri satur I pielikumā neiekļautas darbīgās vielas, kas jau ir pieejamas tirgū divus gadus pēc direktīvas izziņošanas dienas, kamēr minētās vielas pakāpeniski pārbauda atbilstīgi darba programmai.
(2)
Komisijas Regulā (EK) Nr. 1112/2002 (2) un Regulā (EK) Nr. 2229/2004 (3) paredzēti sīki izstrādāti noteikumi Direktīvas 91/414/EEK 8. panta 2. punktā minētās darba programmas ceturtā posma īstenošanai un sniegts to darbīgo vielu saraksts, kuras jānovērtē attiecībā uz to iespējamo iekļaušanu Direktīvas 91/414/EEK I pielikumā. Naftas eļļa CAS 92062-35-6 ir minētajā sarakstā.
(3)
Naftas eļļas CAS 92062-35-6 iedarbība uz cilvēka veselību un vidi pieteikuma iesniedzēja ierosinātajos izmantošanas veidos ir izvērtēta saskaņā ar Regulas (EK) Nr. 1112/2002 un Regulas (EK) Nr. 2229/2004 noteikumiem. Turklāt minētajās regulās ir izraudzītas ziņotājas dalībvalstis, kuru pienākums ir iesniegt Eiropas Pārtikas nekaitīguma iestādei (EPNI) attiecīgos novērtējuma ziņojumus un ieteikumus saskaņā ar Regulas (EK) Nr. 2229/2004 21. panta 3. punktu. Ziņotāja dalībvalsts par naftas eļļu CAS 92062-35-6 bija Spānija, un visa vajadzīgā informācija tika iesniegta 2008. gada martā.
(4)
Komisija pārbaudīja naftas eļļu CAS 92062-35-6 saskaņā ar Regulas (EK) Nr. 2229/2004 24.a pantu. Pārskata ziņojuma projektu par šo vielu dalībvalstis un Komisija pārskatīja Pārtikas aprites un dzīvnieku veselības pastāvīgajā komitejā, un tas tika pabeigts 2009. gada 12. martā kā Komisijas pārskata ziņojums.
(5)
Pārbaudot naftas eļļu CAS 92062-35-6 un ņemot vērā no dalībvalstīm saņemtos apsvērumus, tika secināts, ka ir skaidras norādes, ka šī darbīgā viela varētu kaitīgi ietekmēt cilvēku veselību, jo īpaši uz patērētājiem un uzņēmējiem, jo esošie pierādījumi nav pietiekami, lai noteiktu ADI, ARfD vai AOEL.
(6)
Komisija aicināja pieteikuma iesniedzēju iesniegt apsvērumus par naftas eļļas CAS 92062-35-6 pārbaudes rezultātiem un par to, vai šo vielu turpmāk atļaut vai neatļaut. Pieprasījuma iesniedzējs iesniedza apsvērumus, kas tika rūpīgi izskatīti. Tomēr, neskatoties uz pieteikuma iesniedzēja minētajiem argumentiem, konstatētās problēmas nevarēja novērst, un, pamatojoties uz saņemto informāciju, veiktie novērtējumi neliecina, ka, ņemot vērā paredzētos izmantošanas nosacījumus, naftas eļļu CAS 92062-35-6 saturoši augu aizsardzības līdzekļi kopumā atbilstu Direktīvas 91/414/EEK 5. panta 1. punkta a) un b) apakšpunkta prasībām.
(7)
Tāpēc naftas eļļa CAS 92062-35-6 nav iekļaujama Direktīvas 91/414/EEK I pielikumā.
(8)
Jāveic pasākumi, lai noteiktā termiņā atsauktu un nepagarinātu atļaujas naftas eļļu CAS 92062-35-6 saturošiem augu aizsardzības līdzekļiem un tādiem produktiem neizsniegtu jaunas atļaujas.
(9)
Papildlaiks, ko dalībvalsts piešķir naftas eļļu CAS 92062-35-6 saturošu augu aizsardzības līdzekļu krājumu likvidēšanai, glabāšanai, laišanai tirgū un lietošanai, jāierobežo līdz divpadsmit mēnešiem, lai ļautu lietot esošos krājumus vēl vienu augšanas periodu, tādējādi nodrošinot, ka naftas eļļu CAS 92062-35-6 saturoši augu aizsardzības līdzekļi ir pieejami lietotājiem 18 mēnešus pēc šā lēmuma pieņemšanas.
(10)
Šis lēmums neierobežo iespēju iesniegt pieteikumus attiecībā uz naftas eļļu CAS 92062-35-5 saskaņā ar Direktīvas 91/414/EEK 6. panta 2. punktu un Komisijas 2008. gada 17. janvāra Regulu (EK) Nr. 33/2008, ar ko paredz sīki izstrādātus noteikumus Padomes Direktīvas 91/414/EEK piemērošanai attiecībā uz parasto un paātrināto procedūru to darbīgo vielu novērtēšanai, kas veidoja darba programmas daļu, kura minēta šīs direktīvas 8. panta 2. punktā, bet nav iekļautas I pielikumā (4), lai šo vielu iekļautu minētās direktīvas I pielikumā.
(11)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Naftas eļļu CAS 92062-35-6 kā darbīgo vielu neiekļauj Direktīvas 91/414/EEK I pielikumā.
2. pants
Dalībvalstis nodrošina, ka:
a)
atļaujas augu aizsardzības līdzekļiem, kuri satur naftas eļļu CAS 92062-35-6, atsauc līdz 2010. gada 17. februārim;
b)
no šā lēmuma publicēšanas dienas nepiešķir un nepagarina atļaujas augu aizsardzības līdzekļiem, kuri satur naftas eļļu CAS 92062-35-6.
3. pants
Papildlaiks, ko piešķir dalībvalsts saskaņā ar Direktīvas 91/414/EEK 4. panta 6. punktu, ir iespējami īss un beidzas ne vēlāk kā 2011. gada 17. februārī.
4. pants
Šis lēmums ir adresēts dalībvalstīm.
Briselē, 2009. gada 17. augustā

Labels: 17
14
20
0
3
6